ARRONDO ALDASORO (EH Bildu, 2013-11-15):
Eskerrik asko emandako informazioarengatik Aburto jauna, baina hala ere arazoak hor daude. Guk ez ditugu asmatu eta asmatzen.
Kudeaketaren inguruan zuk zeuk orain bertan esan duzu eta behin baino gehiagotan, diru sarrerak bermatzeko errentak irentsi duela Lanbide zerbitzua maila handi batean, eta horregatik ondo dago onartzea zerbait hobetu dela epeetan eta hori horrela da, nahiz eta asko gelditu egiteko maila horretan ere.
Hori dela eta, guretzat enplegu zerbitzu eraginkorra izateko ezinbestekoak diren hainbat eta hainbat atal eta eginbeharrak ere kontutan hartu behar dira: orientazioa, formazioa, prestakuntza, enplegua...
Hauek dira bigarren mailan gelditu direnak, diru sarrerak bermatzeko errentaren kudeakela lehenetsi delako edo egin behar zelako, ez?
Aipatu duzu diagnostiko bat egin duzuela eta diagnostikoaren ondoren eta hor ipinitako aldagaien inguruan, beharrezkoak diren hainbat neurri hartzen ari zaretela eta hartuko dituzuela ondoren hemendik aurrera.
Hala ere denok dakigu gaur egun Lanbidek oso kolektibo desberdinen egoera bideratzen duela eta guztiek ez dute bitartekaritza maila berdina behar.
Behin baino gehiagotan aipatu da pentsionistak adibidez, nola kudeatuko den hemendik aurrera hori. Lan egiteko gaitasunik ez dutenak, lanean daudenak baina beraien soldata osatu behar dutenak, lan baimena ez dutenak edo gizarte bazterketa egoeran daudenak.
Gure ustez kudeaketa modu desberdinak seguru asko egon beharko dira baina hori bai, ondo definituak. Denok faltan botatzen duguna orain arte bai langileak, bai erabiltzaileak, baina baita ere zerbitzuak pribatizatu gabe. Orientazioa, bakoitzaren ibilbidea egiten laguntzeko, bulegoetan dagoen egoeraren arabera gauzatzen ari da diru sarrera bermatzeko errenta kudeaketaren arabera, denbora gelditzen den ala ez.
Gainera bitartekaritza egin ondoren, irteera eskaintzea, prestakuntza edo lana guztiz edo oso blokeatuta dago. Horren garrantzitsua zen enplegarritasunaren kalterako gertatzen ari da hau guztia, eta horren inguruan ere aipamen bat izatea edo aipamenen bat izatea gustatuko litzaiguke.
Egokia ez den funtzionamenduaren beste adibide bat ere ipiniko dut –niretzat mingarria dena–, etxeko langileen arlokoa. Legebiltzarrak hala aginduta arlo horretan prekarizazioa, esklabutza eta abusuak ekiditearren, enplegu zerbitzu publikoak ikuskaritzarekin elkarlanean lana duintzeko, enplegu eskaintza bereganatzeko eta bitartekaritzaren erreferentea izateko promesak egin zituen, baina alferrik.
Herenegun bertan arloko eragileek gehiegikeriak egiten dituzten agentzia bi salatu dituzte. Iruditzen zaigu lan handia dagoela egiteko arlo honetan ere. Eta interpelazioan esaten dugun moduan, ezinbestekoa da guretzat enplegu zerbitzu publiko, eraginkor, esanguratsua eta erreferentziala indartzea eta bultzatzea.
Are gehiago kontuan izaten baldin badugu Espainia aldetik murrizketekin batera ailegatzen zaizkigun azken ufadak: lankidetza publiko-pribatuan. Lankidetza publiko-pribatuan neoliberalek nola ulertzen duten zerbitzu publikoak deuseztatu nahi dituzte, enplegu agentzi pribatuak edo pribatuen gozamenerako.
Horretarako noski sosa publikoak erabiliko dituzte. Horren aurka eta zerbitzu publikoen alde apustu irmoa egitea eskatzen dizugu eta nola ez, pertsonal atalean 200 pertsona horiek kalean ez usteko deia egiten dizugu gaur egungo plantilan dauden langile guztiekin lanpostu zerrenda osatzea eskatzen dizugu guztion onerako: zerbitzurako, langileen onerako eta azken batean instituzio publikoen onerako ere bai.
Hori da zuzenean egiten dizugun eskaria.